Louise Schack Elholm (V), 2023-05-02:
Tak for de mange gode indlæg – jeg vil tage bemærkningerne med i mit videre arbejde.
Og tak for en god løbende dialog med den danske delegation i Nordisk Råd, senest ved vores aftenmøde den 18. april om et grønt Norden, men også ved mødet i Nordisk Råds delegation her inden det sidste ministerrådsmøde; det sætter jeg utrolig stor pris på.
Jeg synes, det er rigtig rart at have muligheden for at drøfte nogle af de tematikker, som der er, med delegationen, og sidste gang var det så om et grønt Norden.
Det kan være, at vi senere kommer til et konkurrencedygtigt Norden og et socialt bæredygtigt Norden.
Hvis man skal sammenfatte dagens debat, kan det gøres ganske kort.
Den vigtigste konklusion må være, at vi alle støtter det nordiske samarbejde.
Det nordiske samarbejde er vigtigt, og det er noget, vi alle kan relatere os til.
Det gælder også regeringen, og vi vil faktisk opprioritere det.
Den danske regering vil gerne det nordiske samarbejde.
Vi kan mere, når vi går sammen, og vi står alle med de samme udfordringer i en tid med krig i Europa.
De nordiske lande har en lang fælles historie, som hr. Mads Fuglede også var inde på.
Vores samfund hviler på en høj grad af tillid – ja, nogle kalder ligefrem tilliden for det nordiske guld.
I Norden finder man de højeste niveauer af tillid i verden.
Det er til gavn for såvel samfundsøkonomien som for enkeltpersoner og samfundet i sin helhed.
Det nordiske samarbejde giver os den sammenhængskraft, der er så vigtig i samfundet.
Redegørelsen viser mange gode eksempler på fornuftigt nordisk samarbejde, og jeg kan supplere med nogle få yderligere eksempler.
På kulturområdet er Nordisk Tænketank for Tech og Demokrati et rigtig godt eksempel på et meningsfuldt nordisk samarbejde.
De sociale medier og techgiganterne har en enorm indflydelse på vores samfund, hverdagsliv og ikke mindst også på vores unge.
Det er en udvikling, der har medført mange store spørgsmål og problematikker, der går på tværs af landegrænser.
Og der er behov for, at vi forholder os kritisk til, hvordan techgiganterne skal have lov til at påvirke vores samfund.
Derfor giver det rigtig god mening, at vi samarbejder herom i Norden – både om at diagnosticere problemerne og om at finde løsninger.
Her er det konkrete samarbejde, der er etableret med en nordisk tænketank, et godt eksempel.
Tænketanken lancerede sine anbefalinger tidligere i april, men det stopper ikke her.
Det vil blive fulgt op af politiske løsninger, og det ved jeg at kulturministeren arbejder på.
Også på justitsområdet er det nordiske samarbejde et format, der danner grundlag for sparring blandt de nordiske kollegaer om alle former for juridiske problemstillinger, der gør sig gældende på tværs af Norden.
Samarbejdet muliggør eksempelvis en høj grad af informations- og erfaringsudveksling i forhold til gennemførte og påtænkte lovgivningsinitiativer i de nordiske lande.
To andre konklusioner fra dagens debat er, at der er brug for det nordiske samarbejde mere end nogen sinde, og at det nordiske samarbejde også bør følge med tiden.
Vi har alt for længe taget samarbejdet med de nordiske lande for givet – det går ikke længere.
Ruslands invasion af Ukraine gør, at vi skal intensivere samarbejdet i Norden – det skal tages til et helt nyt niveau.
Der har måske været en tendens til, at de enkelte nordiske lande gik deres egne veje, men nu er det tid til at stå sammen for at få mere indflydelse.
Hvis man ser på Norden, er jeg fuldstændig enig med hr. Christian Friis Bach om, at vi jo er et klart G20-land og måske endda et G10-land i størrelse.
Mange steder er vores værdier og vores samfundsmodeller så sammenfaldende, at når vi puljer vores ressourcer, vores diplomatiske kræfter, så kan vi påvirke globalt.
Vores fælles nordiske vision er at skabe den mest bæredygtige og integrerede region i verden.
Visionen er kun blevet mere relevant som følge af forandringerne omkring os.
Det er blevet endnu vigtigere at fokusere på beskyttelse af vores nordiske samfundsmodel, på demokratiet, på den nordiske sammenhængskraft, på tryghed, sikkerhed og fred.